নোভোসিবির্স্ক
নোভোসিবির্স্ক (রুশ: Новосиби́рск, আ-ধ্ব-ব: [nəvəsʲɪˈbʲirsk]) রাশিয়ার এশীয় অংশে অর্থাৎ সাইবেরিয়াতে অবস্থিত একটি জনবহুল শহর। এটি রাশিয়ার ৩য় সর্বোচ্চ জনবহুল শহর (মস্কো ও সাংত পিতেরবুর্গ বা সেন্ট পিটার্সবার্গের পরেই)। এটি এশীয় রাশিয়ার সর্বোচ্চ জনবহুল শহর। ২০১০ সালের রুশ লোকগণনা অনুযায়ী এখানে প্রায় ১৫ লক্ষ অধিবাসী বাস করে। এটি একই সাথে নোভোসিবির্স্ক ওবলাস্ত এবং সাইবেরীয় যুক্তরাষ্ট্রীয় জেলার প্রশাসনিক কেন্দ্রে হিসেবে কাজ করছে। নোভোসিবির্স্ক শহরটি সাইবেরিয়ার দক্ষিণ-পশ্চিম অংশে ওব নদীর তীরে ওব নদীর উপত্যকা সংলগ্ন অঞ্চলে এবং নোভোসিবির্স্ক জলবিদ্যুৎ উৎপাদন কেন্দ্রের বাঁধের কারণে সৃষ্ট একটি বিশাল জলাধারের কাছে অবস্থিত। শহরটিকে দশটি নগর-জেলায় ভাগ করা হয়েছে এবং এটির আয়তন প্রায় ৫০২.১ বর্গকিলোমিটার (১৯৩.৯ মা২). শহরটি রাশিয়ার রাজধানী মস্কো থেকে প্রায় ২,৮০০ কিলোমিটার (১,৭০০ মা) পূর্ব দিকে, ওম্‌স্ক শহর থেকে ৬০০ কিলোমিটার (৩৭০ মা) পূর্বে, ইয়েকাতেরিনবুর্গ থেকে ১,৪০০ কিলোমিটার (৮৭০ মা) কিলোমিটার পূর্বে এবং ক্রাসনোইয়ার্স্ক থেকে ৬৪৫ কিলোমিটার (৪০১ মা) পশ্চিমে অবস্থিত। ১৮৯৩ সালে নোভোসিবির্স্ক লোকালয়টি প্রতিষ্ঠা করা হয় এবং ১৯০৪ সালের ১০ই জানুয়ারি একে নগরীর মর্যাদা দেওয়া হয়।